**PREDKLADACIA SPRÁVA**

Ministerstvo spravodlivosti Slovenskej republiky predkladá na rokovanie  Legislatívnej rady vlády Slovenskej republiky návrh zákona, ktorým sa dopĺňa zákon č. 40/1964 Zb. Občiansky zákonník v znení neskorších predpisov (ďalej len „návrh zákona“) na základe vlastnej iniciatívy.

Podnetom na vypracovanie návrhu zákona je najmä nález Ústavného súdu Slovenskej republiky, sp. zn.  PL. ÚS 11/2016-60, zo dňa 7. februára 2018, v ktorom Ústavný súd Slovenskej republiky rozhodol, že ustanovenie § 5b zákona č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov nie je v súlade s čl. 46 ods. 1 v spojení s čl. 1 ods. 1 Ústavy Slovenskej republiky. Vyhlásenie uvedeného nálezu v Zbierke zákonov má za následok stratu účinnosti ustanovenia, prostredníctvom ktorého sa mala spotrebiteľom poskytnúť ochrana v spotrebiteľských vzťahoch vo vzťahu k nekalým praktikám dodávateľov pri uplatňovaní ich premlčaných nárokov. Pri právach plynúcich zo spotrebiteľských právnych vzťahov je opodstatnené, aby sa po uplynutí premlčacej doby tieto práva dostali do polohy naturálnych obligácií, nakoľko po uplynutí premlčacej doby, najmä vzhľadom na stav trhovej ekonomiky a dynamickosť spotrebiteľského prostredia, neexistujú relevantné dôvody na poskytovanie ochrany a podpory vynucovania a zabezpečovania plnení zo spotrebiteľskej zmluvy, ak ide o premlčané práva. Naviac navrhovaná právna úprava bude dostatočnou motiváciou na to, aby sa veritelia domáhali svojich práv plynúcich zo spotrebiteľského vzťahu čo najskôr. Na účely zachovania právnej istoty sa navrhujú aj prechodné ustanovenia, v zmysle ktorých sa navrhovaná právna úprava nebude uplatňovať v konaniach o vymoženie premlčaných práv zo spotrebiteľských zmlúv začatých pred účinnosťou tohto zákona.

Účinnosť právnej úpravy sa navrhuje odo dňa vyhlásenia návrhu zákona, a to vzhľadom na dôsledky vyššie uvedeného nálezu Ústavného súdu Slovenskej republiky a celospoločenský záujem na ochrane spotrebiteľských právnych vzťahov.

Cieľom predkladaného materiálu je zavedenie osobitnej úpravy uplatňovania premlčaných nárokov zo spotrebiteľských zmlúv a ich zabezpečenia. Navrhuje sa, aby premlčané právo zo spotrebiteľskej zmluvy nebolo možné vymáhať ani platne zabezpečiť. Pripúšťa sa možnosť zmeny obsahu premlčaného práva zo spotrebiteľskej zmluvy, nahradenie tohto práva novým právom alebo obnovenie jeho vymáhateľnosti a to na základe právneho úkonu dlžníka, pričom platnosť takéhoto právneho úkonu je podmienená vedomosťou dlžníka o premlčaní práva zo spotrebiteľskej zmluvy.

Predkladaný materiál bol predložený na prerokovanie Hospodárskej a sociálnej rade Slovenskej republiky, a je súčasťou programu 24. rokovania Hospodárskej a sociálnej rady Slovenskej republiky, ktoré sa má uskutočniť 20. augusta 2018.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi a súčasne sú v súlade s právom Európskej únie.

Návrh zákona nepredpokladá vplyvy na rozpočet verejnej správy, na podnikateľské prostredie, sociálne vplyvy, vplyvy na životné prostredie,  informatizáciu spoločnosti a na služby verejnej správy pre občana.

Návrh zákona nie je predmetom vnútrokomunitárneho pripomienkového konania.